Mika 1
Koko pi Camaria ki Jerucalem
1-Man lok pa Rwot ma ceŋ obino bot Mika Lamorecet ma en oneno okemo Camaria ki Jerucalem, i kare pa Yocam, Akaj, ki Kejekia, luker me Juda.
2Wuwiny, wun rok, wun ducu;
cik iti in lobo, ki gin ducu ma tye iye,
wek Rwot Lubaŋa obed caden ma nyuto bal i komwu,
kun lokke winnye ki i ot mere maleŋ.
3Pien nen, Rwot tye ka bino nia ki i kabedone,
bibino piny, binyono wi cere mutiŋŋe i wi lobo.
4Godi bileny i te tyene luŋ bibarre,
macalo odok kic ma i ŋet mac,
macalo pii ma corre cito i luŋ.
5Man ducu bibino pi tim aranyi pa Yakobo
ki pi bal me ot pa Icrael.
Tim aranyi pa Yakobo en gin aŋo?
Pe en aye Camaria?
Ki bal me ot pa Juda en gin aŋo?
Pe en aye Jerucalem?
6Pi meno abiloko Camaria doko obur ma i dye tim,
bidoko kabedo me pito olok;
dok abicoro gweŋine piny i luŋ,
ka doŋ abiyabo te gutine.
7Cal apayane ducu gibiŋido woko matitino,
mucarane bene ducu gibiwaŋo ki mac,
ki cal jogine-gu ducu abibalo woko;
pien ocokogi ki lim ma giculo ki malaya,
gibidok ceŋ i mucara pa malaya.
8Pi man abikumo, dok abikok;
abiwot ki tyena noŋo, kun atye munero;
abikok calo too,
dok abikumo macalo udu.
9Pien waŋ rette doŋ pe twero caŋ; otyeko bino i Juda,
doŋ oo i dogcel pa jona, wa i Jerucalem.
10Pe wutit pire i Gat, pe wukoki;
wuŋenne piny i apwa i Bet-le-apra.
11Wucit anyim, wun jo Capir,
kun wuwoto munero ma lewic omakowu marac;
wun jo ma bedo i Jaanan pe wukat woko;
koko ma winnye a ki i Bet-ejel
nyuto ni ka-larrewu doŋ pe kunnu.
12Jo ma bedo i Marot
gitye ka kuro gin maber ki par madwoŋ,
pien gin marac ma oa ki bot Rwot
doŋ oo wa i dogcel me Jerucalem.
13Wutwe aguragura i kom gadigadi
lweny madwir, wun jo Lakic;
wun aye mukwoŋo kelo bal i kom jo Cion,
tim aranyi pa jo Icrael ceŋ ginoŋo i komwu.
14Pi meno wubimiyo mot me pokke bot Morecet-gat;
odi me Akijib bidoko gin bwola bot luker me Icrael.
15Dok abikelo i komwu dano ma bwoyowu,
wun jo Mareca;
deyo pa Icrael
bicito i Adulam.
16Wulyel yer wiwu woko, wek wiwu obed maleŋ,
pi litino ma yomo cwinywu;
wuwek wiwu otal woko macalo wi acut,
pien litino gibiwekowu, gibiterogi woko i opii.